Villum Christensen (LA), 2012-12-19:
Når jeg inden afstemningen ønsker at tage ordet, er det ikke for at starte en energipolitisk debat om, hvor meget vind-, sol- eller kulstrøm, vi skal have igennem stikkontakterne.
Nej, så er det mere, fordi det her lovforslag har nogle utrolig uheldige erhvervspolitiske konsekvenser.
Man kan vel næppe forestille sig noget værre.
Først siger man til branchen, at nu må vi se at komme ud over stepperne.
Og det er altså alt sammen noget, vi har besluttet herinde.
Der investeres, der produceres, der ansættes folk, også hos tømreren og hos elektrikeren.
Og fra den ene dag til den anden, en kold novemberdag, kommer der et forlig herinde, og alt stopper.
Jeg gentager: Alt stopper.
Ikke en telefon ringer i ordreafdelingen, ikke en kunde møder op.
Ingen kan længere forstå eller gennemskue ordningen.
Energistyrelsen jonglerer med nogle absurde tilbagebetalingsberegninger, som absolut ingen kan genkende.
Og i øvrigt: Hvem ved lige, hvor meget af deres solcellestrøm de bruger, når solen skinner?
Er de hjemme lige på det tidspunkt, hvor solen skinner?
Det er en ret afgørende forudsætning og helt utrolig vanskeligt at sige.
Jeg tror ikke, at ret mange herinde ville kunne svare på det spørgsmål.
Også de små vindmøller bliver ramt.
En vindmøllefabrikant fra Thy, der har udviklet en husstandsmølle, og som omsætter for 20-30 mio. kr., var mødt op i vores udvalg.
Han havde nu udviklet den her over et par år og skulle så til at tjene penge.
THYmøllen, hedder den.
Men så kom forliget, og nu siger han, at indtil maj til næste år så ruller det her ud.
Han kan ikke finde beskæftigelse til sine medarbejdere.
Samtlige vil blive fyret, for telefonen stoppede med at ringe fuldstændig prompte den her novemberdag.
Han siger sådan lidt galgenhumoristisk, at det ikke bare er stop-go-politik, nej, det er fuldt stop, og det er no go.
Vi har hverken brug for fuldt stop eller no go i de mange små virksomheder.
Jeg er bange for, at den her lov måske også er udtryk for, at vi desværre har mange her i salen, hvis levebrød aldrig har været bestemt af, om telefonen ringer, og om der afgives en ordrebestilling.
Husk på, at den her vindmøllefabrikant fra Thy ikke har gjort noget forkert, men alene knoklet for det, vi politisk har fremskyndet.
Og når telefonen fra den ene dag til den anden bliver tavs, så er det ikke, fordi han har satset forkert eller spillet smart, nej, det er alene, fordi vi herinde fører en elendig erhvervspolitik, når vi sådan siger: kør, kør ikke.
Som jeg sagde under førstebehandlingen, så forudser jeg, at den her lov vil få en meget kort levetid.
Det synes jeg også jeg hørte lidt på hr. Per Clausen.
Der ligger ingen energipolitisk eller erhvervspolitisk analyse bag det her.
Der er slet ikke nogen strategi, selv om det postuleres i forliget, og det har ministeren så også senere bekræftet.
Der er kun en kassetænkning i forhold til manglende afgifter.
Det er her, vi finder sandheden, og derfor må så mange komme i klemme som det, vi ser her.
Jeg har i min tid herinde aldrig modtaget så mange sure mail.
Solcellebranchen er altså fortsat rødglødende, men nu er det af raseri, alene fordi vi fører sådan en stop-go-politik.
Lad mig sige det ligeud – nu er det jo ved at være jul, så vi skal være flinke ved hinanden: Det er skisme ikke nogen god lov.